title: "Freistoot (Prowins)"
text: "Det Freistoot Prowins (\u00fc\u00fcb Ingels: Free State Province, \u00fc\u00fcb Sesotho: Freistata, \u00fc\u00fcb Afrikaans: Vrystaat Provinsie) as ian faan d\u00f6n nj\u00fc\u00fcgen prowinsen faan S\u00fc\u00fcdaafrika. At prowins leit amanbi uun a maden faan't lun. Uun a nuurd leit det Gauteng Prowins, uun a nuurduast det Mpumalanga Prowins, uun a uast det KwaZulu-Natal Prowins, uun a s\u00fc\u00fcduast Lesotho, uun a s\u00fc\u00fcd det Uastkap Prowins, uun a waast det Nuurdkap Prowins an uun a nuurdwaast det Nuurdwaast Prowins. Det hee 2.745.590 lidj (2011). At hoodsteed faan\u2019t prowins as Bloemfontein.\n\nGeografii\nAt prowins leit twesken d\u00f6n Oranje an Vaal struumer. Det leit \u00fc\u00fcb at huuchveld, det grat huuch flaaklun, diar\u00fc\u00fcb en grat dial faan't banenlun uun S\u00fc\u00fcdaafrika leit. Uun a waast faan a Freistoot as't lun fleek an hee det ei f\u00f6l buumer of \u00f6ler plaanten, man at auerbliiwsel faan't prowins hee \u00fctjdeenet greden. At jaft tau sk\u00f6\u00f6l faan berger tu a grens m\u00e4 Lesotho, a Witteberger an a Rooiberger. Uun a Rooiberger leit det iansig Natschunaalpark uun't prowins, de Golden Gate Huuchlun Natschunaalpark.\n\nDiarten\n Uun a s\u00fc\u00fcd faan't prowins san witjst\u00f6rt gnuus (Connochaetes gnou) an springboken (Antidorcas) tu finjen. \n Uun a nuurd faan't prowins san kudus, S\u00fc\u00fcdaafrikoons k\u00fcantiloopen (Alcelaphus caama), s\u00fc\u00fcdelk witj n\u00f6\u00f6shurner (Ceratotherium simum simum) an b\u00fcfler tu finjen. \n Uun det Soetdoring Nat\u00fc\u00fcrreserwaat nai bi Bloemfontein san wilj kaater, witjst\u00f6rt gnuus (Connochaetes gnou), seebras, eelenantiloopen (Taurotragus oryx), witj n\u00f6\u00f6shurner an wilj h\u00fcnjer tu finjen.\n\nSteeden\n\nD\u00f6n tjiin gratst steeden uun't prowins san:\n\nIindialing faan Ferwalting\n\nAt prowins hee ian steed-munisipaliteet (Mangaung) an fjauer distrikt-munisipaliteeten:\n Fezile Dabi (Hoodsteed: Sasolburg)\n Lejweleputswa (Hoodsteed: Welkom)\n Thabo Mofutsanyana (Hoodsteed: Phuthaditjhaba)\n Xhariep (Hoodsteed: Trompsburg)\n\nBef\u00f6lkring\nDet letst folksteeling wiar uun't juar 2011. Efter a resultooten hee't prowins 2.745.590 lidj: 1.416.623 faan a lidj san w\u00fcfh\u00f6\u00f6d an 1.328.967 san karmen.\n\nSpriiken\n\nEfter't folksteeling uun't juar 2001, 64,4 % faan a lidj uun't prowins snaaket Sotho (Sesotho), 11,9 % Afrikaans, 9,1 % Xhosa (IsiXhosa), 6,8 % Tswana (Setswana), 5,1 % Zulu (IsiZulu), 1,4 % Ingels an 0,4 % S\u00fc\u00fcd-Ndebele. Efter det letst folksteeling, uun't juar 2011, snaaket 64,2 % faan a lidj Sotho (\u2193 0,2 %), 12,7 % Afrikaans (\u2191 0,8 %), 7,5 % Xhosa (\u2193 1,6 %), 5,2 % Tswana (\u2193 1,6 %), 4,4 % Zulu (\u2193 0,7 %), 2,9 % Ingels (\u2191 1,5 %) an 0,4 % S\u00fc\u00fcd-Ndebele.\n\nHistoore\nAt prowins wurd 1994 gr\u00fcnlaanjen, \u00fc\u00fcs det Oranje-Freistoot Prowins m\u00e4 a bantustan QwaQwa an dial faan't bantustan Bophuthatswana tuplaanjen wurd.\n\nPolitiik\n\nDet Free State Provincial Legislature as at parlament faan't prowins. Det weelet at kabinet an a premier-minister faan't prowins faan't partei of koalitschuun, wat d\u00f6n miast lasmaaten uun't parlament hee. A premier-minister faan't prowins sant 2018 as Sisi Ntombela faan det African National Congress (ANC). Det ANC as sant 1994 det starkst partei uun't parlament.\n\nD\u00f6n ual premier-ministern san: Ace Magashule (2009-2018), Beatrice Marshoff (2004-2009), Winkie Direko (1999-2004), Ivy Matsepe-Casaburri (1996-2004), Mosiuoa Lekota (1994-1996).\n\nWiartskap\nAt prowins hed uun't juar 2016 en BIP faan 217.849 miljuunen Rand, wat 5 % faan't BIP faan S\u00fc\u00fcdaafrika as. A berigbau as en wichtig industrii uun't prowins: gul, diamanten an k\u00f6\u00f6l wurd ufbaut. At lunwiartskap as uk en wichtig sektoor faan't wiartskap.\n\nKwelen\n\nProwins uun S\u00fc\u00fcdaafrika"